สังคมข่าวหุ้น
*จับตาประชุมเฟด
16 ก.ย. 2562

เกียรติก้อง ว่องไวยากร
*จับตาประชุมเฟด
*ตลาดหุ้นทั่วโลกรอดูผลการประชุมเฟดระหว่างวันที่ 17-18 ก.ย.นี้ หากเจอโรม พาวเวลล์ ประธานเฟด ยอมทำตามใบสั่งทรัมป์ ก็มีโอกาสสูงที่จะปรับลดดอกเบี้ยต่ำสุดเป็นประวัติการณ์ และส่งผลต่อเนื่องมายังกนง.ของไทย อาจพิจารณาปรับลดตามในวันที่ 25 ก.ย.นี้ งานนี้ต้องวัดใจกันไปเลย หุ้นหลายกลุ่มได้ประโยชน์ และอีกส่วนหนึ่งเสียประโยชน์ โดยเฉพาะแบงก์ ส่วนหุ้นไทยจะไปต่อหรือไม่นั้นขึ้นอยู่กับสัญญาณการประชุมเฟดและกนง. แนวรับ 1,655 จุด แนวต้าน 1,670 จุด
*กลุ่มแบงก์ดูเผิน ๆ เหมือนกับจะแย่ลง แต่กูรูกลับมองว่าน่าจะดีขึ้นหากมีการปรับลดดอกเบี้ยของกนง.ในการประชุมสัปดาห์หน้า ความกังวลทั้งหมดจะได้สิ้นสุดลง และหันกลับมาลงทุนตามปกติ ตามสภาพความเป็นจริง โดยเฉพาะหุ้นแบงก์ขนาดใหญ่ อย่าง BBL ของเสี่ยโทนี่ KBANK ของเสี่ยปั้น และ SCB ของเสี่ยอาทิตย์ ที่ระดับราคาปัจจุบันน่าเข้าทยอยสะสมแล้ว
*หุ้นทหารไทย ของเสี่ยประสงค์ พูนธเนศ ประธานบอร์ด TMB ราคายังผันผวน ยิ่งใกล้วันประชุมผู้ถือหุ้นเข้ามา หลายคนอาจจะไม่อยากใช้สิทธิ TSR จึงมีแรงเทขายออกมาเป็นระยะ ทำกำไรระยะสั้นในช่วงที่หุ้นก่อนหน้านี้ปรับตัวขึ้นมา แต่ถ้าพวกที่ชอบเล่นยาว ๆ ก็น่าจะทยอยสะสม เก็บไว้ใช้สิทธิหุ้นเพิ่มทุน ราคาหลังควบรวมกิจการกับธนชาต สิ้นปีนี้ไม่ต่ำกว่า 2 บาท อัพไซด์เหลืออีกเพียบ
*หุ้นกลุ่มพลังงานวานนี้วิ่งกันคึกคัก โดยเฉพาะหุ้นกลุ่ม PTT ของเฮียชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ปตท. หลังจากบ่อน้ำมันที่ใหญ่ที่สุดของซาอุฯ ถูกโจมตีจนเกิดความเสียหายอย่างหนัก ต้องหยุดการผลิตน้ำมัน 5 ล้านบาร์เรลต่อวัน กูรูด้านพลังงานมองว่าน้ำมันมีโอกาสแตะ 80 ดอลลาร์ต่อบาร์เรล ถ้าเหตุการณ์บานปลาย น้องแมงเม่าเลยกดเครื่องคิดเลข คำนวณราคาหุ้นกลุ่มพลังงานและปิโตรฯ กันใหม่ ราคาเป้าหมาย PTT มีลุ้นที่ 49-50 บาท
*LOXLEY ของธงชัย ล่ำซำ ประธานกรรมการบริษัท ล็อกซเล่ย์ นั่งดีดลูกคิด รอข่าวดี 2 ข่าว เรื่องแรกบอร์ดสลากฯ เดินหน้าทำหวยออนไลน์ เรื่องที่สองรอศาลฯ ตัดสินกรณีค่าโง่หวยออนไลน์ 2 ตัว 3 ตัว เร็ว ๆ นี้ ไม่ว่าจะออกมาหน้าไหน ก็มีแต่ได้ ราคาตอนนี้ก็ลงมาต่ำมาก ในรอบ 3 เดือนลงมามากกว่า 10% ต่ำกว่า 2 บาท ดังนั้นจึงเป็นโอกาสที่จะเข้าทยอยสะสม
*GULF เด้งหลัง สารัชถ์ รัตนาวะดี ประธานเจ้าหน้าที่บริหาร กัลฟ์ เอ็นเนอร์จี ดีเวลลอปเมนท์ เคลียร์ข่าวลือ บวกกับ ภากร ปีตธวัชชัย กรรมการและผู้จัดการ ตลาดหลักทรัพย์แห่งประเทศไทย ส่งเรื่องต่อให้คณะกรรมการกำกับหลักทรัพย์และตลาดหลักทรัพย์ (ก.ล.ต.) ตรวจสอบโซเชียลมีเดียที่สร้างผลกระทบต่อราคาหุ้นดังกล่าว ทำให้น้องแมงเม่าเข้ามาเล่นกันอีกรอบ แต่ก็ดู P/E กันไว้บ้างนะไม่ใช่เอาแต่เก็งกำไรกันเพลิน
*วิรัตน์ เอื้อนฤมิต ประธานเจ้าหน้าที่บริหารและกรรมการผู้จัดการใหญ่ บริษัท ไทยออยล์ จำกัด (มหาชน) หรือ TOP กำลังปลาบปลื้ม หลังจาก Dow Jones Sustainability Indices หรือ DJSI ซึ่งเป็นดัชนีประเมินความยั่งยืนที่ได้รับการยอมรับระดับโลก ได้ประกาศให้ TOP เป็นสมาชิกของ DJSI ปี 2562 ต่อเนื่องเป็นปีที่ 7 และเป็นผู้นำของอุตสาหกรรมการตลาดและการกลั่นน้ำมันและก๊าซ
*เช่นเดียวกับ ประสิทธิ์ บุญดวงประเสริฐ ประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) หรือ CPF สุดปลื้มเช่นกัน เมื่อ CPF ได้รับคัดเลือกเป็น 1 ในสมาชิกในกลุ่มดัชนีความยั่งยืนของดาวโจนส์ Dow Jones Sustainability Indices : DJSI ประเภท Emerging Markets ประจำปี 2562 เป็นปีที่ 5 ติดต่อกัน และถือเป็นการยกระดับความเชื่อมั่นและการยอมรับของบริษัทที่ดำเนินธุรกิจด้วยความรับผิดชอบต่อสังคม สิ่งแวดล้อม และการพัฒนานวัตกรรมสู่การเติบโตอย่างยั่งยืน